text: Paris le 11 de Novembre 1651.
  On a nouvelles que le sr de la Roque, Capne des gar-des de monsr le Prince, estoit en Flandres où il traittoit avec l'Archiduc et le duc de Lorraine; mais on ne scait pas à quelles conditions, encore moins si le traicté est conclu.
  Les lettres de Bourdeaux du 30e du passé et du 2e du courant portent que la flotte d'Espagne estoit passée devant laditte ville, que 5 vaisseaux y avoient mouillé l'ancre et deschargé de l'argent, on parle de 200/m ℔. Que le Parlement de Bourdeaux s'estoit assemblé, où messrs les Princes de Condé et de Conty, comme aussy le duc de la Rochefoucault y assistèrent. Où il fut ordonné que treshumbles remonstrances seroient faites au Roy pour la reunion de la maison royale, et que des lettres circulaires seroient envoyées à tous les autres Parlements pour en faire autant, et leur faire sçavoir les raisons de l'union dudit Parlement de Bourdeaux avec messrs les Princes. Que les habitans de Montauban continuent leurs fortifications, quoyque le marquis de St. Luc les en eust voulu empescher, et que le Parlement de Thoulouse avoit donné arrest contre le sr de Marcin, ordonnant aux communes de luy courir sus, en cas qu'il ne quitte la hautte Guienne, et on avoit donné un autre contre le sr Guionnet, conseiller du Parlement de Bourdeaux, pource qu'il leve partout les tailles à main armée, ayant tousiours trois cent hommes avec luy pour les faire payer.
  On a nouvelles que le Comte de Daugnon s'est rendu maistre de la ville de Xaintes, capitale de Xaintonge, à laquelle il a fait contribuer 100/m ℔ pour s'estre mise en defence. Que les trouppes du Prince de Tarante et du duc de la Rochefoucaut et de Matha s'estaient jointes pour tascher de se saisir de Niort, où l'on avoit envoyé 10 compagnies du regiment des gardes pour deffendre cette place là. Que monsr le Prince avoit à present 10 à 12/m hommes et qu'à la fin de ce mois son armée seroit de 12/m hommes de pied, de 5000 chevaux.
  
  Dimanche dernier il partit d'icy pour Poitiers force charettes chargées de munitions de guerre et deux pieces de canon de 25 ℔ de bales chacune, dont les affuts se rompirent au pont Antonin, à 2 lieues d'icy.
  La Cour est tousiours audit Poitiers, resolue non seulement d'empescher la prise d'Angoulesme, investie par les trouppes de mr le Prince, mais encore de se faire rendre Xaintes, et on ne parle pas qu'elle veuille encore changer de sejour.
  Avanthier sur le soir monsr le duc d'Orleans receut lettre de mr le Prince par un exprès, nommé le sr de Vinueil, où il luy mandoit, qu'il remettoit tous ses interests entre ses mains. Qu'il ne veut recevoir aucune grace de la Cour que par luy, et qu'enfin il le fait maistre de tout. Ledit sr de Vinueil rapporta qu'ayant esté à Poitiers et demandé des passeports à mr le Comte de Brienne, on l'avoit amusé pres de 24 heures sans luy en donner, et qu'ayant veu cela il avoit gagné un postillon avec lequel il estoit party secretement en poste a trois heures apres minuict; mais que le courrier du Cabinet, estant party quelques heures apres luy et l'ayant devancé, il avoit porté des ordres au Gouverneur de Loches de l'arrester lors qu'il y viendroit, ce qui fut fait et a demeuré trois jours entiers prisonnier. Que se voyant captiff, il avoit eu le temps de brusler touttes ses lettres à la reserve de celles pour S.A.R. qui pourtant furent renvoyées audit sr Vinueil avecq de nouveaux ordres au susdit Gouverneur de le remettre en liberté, et de le laisser venir à Paris.
  Le mesme jour d'avanthier S.A.R. fit venir en son Palais ceux que le Roy a nommez pour aller avec luy en cas qu'il se fist une entreveue, et furent long temps enfermés ensemble, ayant avant leur venue conferé avec monsr de Chavigny, en suitte de quoy saditte A.R. fit depescher hier un gentilhomme vers la Cour y donner
  advis de ce que le sr de Vineuil luy a proposé de la part de monsr le Prince.
  Une bonne partye de l'armée du Roy qui est en Flandres, a passé la Loire à la Charité sous le commandement de mr de Castelnau Maubissiere pour joindre l'armée du Roy en Guienne.